登介亭
作者：劉季孫
朝代：宋

paragraphs: 使君中和堂，六月無炎溽。
隨呼眾賓集，一笑清風足。
復爲曲水飲，石面湧寒淥。
持杯襟袂涼，酒出金鯨腹。
旌旗登鳳皇，羽翼在林麓。
半空老崖斷，千載靈藥伏。
松杉各雄枝，螭蜃傍奔逐。
古韻豈塵世，遐瞻有天目。
霸國荒故壇，墠社移新屋。
霞標起山近，潮勢卷江速。
物外得長涼，樽前尋往躅。
有客告將行，遲留待珠玉。
欣然點鼠鬚，萬象歸一幅。
終篇燦燦動，滿座琅琅讀。
此時天樂奏，到夜山鬼哭。
和之慚豈敢，來者信難續。
粉壁鑑相射，香媒塵不觸。
醉歸掃雙堵，字字照巖谷。
星辰眾所仰，富貴公豈欲。
一言換凡骨，芝朮誰能服。